《题吴仲远游淮送行诗卷》
元代·方回

昔有大丈夫，万里事远游。
远游何所极，飘若孤云浮。
欧冶淬利剑，造父翼华辀。
东睇薄瀛岛，西顾羞昆丘。
长啸首阳巅，悲歌湘水流。
九疑叫虞帝，三川哀宗周。
世人不之识，问之将焉求。
曰有吊古意，聊以消幽忧。
之子方盛年，菽水亦易谋。
朅从浙河滨，言迈淮壖州。
儿女竞执掺，亲朋相谣讴。
鸿鹄眇四海，顾此焉足愁。
已矣勿复道，勗哉企前修。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。